Anti Poolamets

Anti Poolamets (sündinud 22. veebruaril 1971 Tallinnas) on Eesti poliitik, ettevõtja, jurist ja ajaloolane, XIV Riigikogu liige.
Poolamets lõpetas 1989 Tallinna 24. Keskkooli, 2000 Tartu Ülikooli õigusteaduskonna ja 2010 Tartu Ülikooli filosoofiateaduskonna ajaloo-osakonna.

Töö

1990–1991 töötas Poolamets Eesti Ajalooarhiivis ja 1996–1997 justiitsministeeriumi avaliku õiguse osakonnas. 2000–2004 tegutses ta ettevõtjana õigusteenuste, turunduskonsultatsioonide ja kirjastamise alal. 2001–2009 töötas Poolamets Sisekaitseakadeemias Eesti riikluse ajaloo ja riigiõiguse lektorina ning 2004–2005 Sisekaitseakadeemia rektori nõunikuna. 2010. aastast tegutseb ta taas ettevõtjana kirjastamise ja õigusteenuste valdkonnas, olles samal ajal ka riigikaitse õpetaja ja lektor.
Ta on olnud justiitsministeeriumi põhiseaduse juriidilise ekspertiisi komisjoni ekspert ning tegelenud seadusloomega riigikaitse, korrakaitse ja avaliku teenistuse alal.
Poolamets on avaldanud artikleid sõjaajaloost, Eesti riikluse ajaloost ja kommunismi kuritegudest ning esinenud konverentsidel rahvusriikluse teemadel. Ta on olnud ajalooliste dokumentaalfilmide konsultant, näiteks Siberi sunnitöölaagrite ajalugu käsitleva filmi "Surmatee" ja Teise maailmasõja sündmusi Eestis tutvustava filmi "Surnupealuu sõdurid" (ETV 2004) juures.

Poliitiline tegevus

Poolamets oli 2003–2006 Eesti Iseseisvuspartei liige ja 2006–2010 Erakonna Eestimaa Rohelised liige. Ta kandideeris 2007. aastal Riigikogu valimistel Erakonna Eestimaa Rohelised nimekirjas ning kogus Tallinna Kesklinna, Pirita ja Lasnamäe valimisringkonnas 1292 häält.
2011. aasta Riigikogu valimistel üksikkandidaadina Tallinna Kesklinna, Pirita ja Lasnamäe valimisringkonnas ning kogus alla valimiskünnise jäänud 142 häält.
Euroskeptikuna on Poolamets vastustanud Eesti astumist Euroopa Liitu ja loobumist Eesti kroonist ning kritiseerinud Euroopa põhiseaduslepingut, korraldades Euroopa Liidu suhtes kriitilisi konverentse ja kampaaniaid. Tema poliitilised seisukohad on rahvuskonservatiivsed ja rohelised.
Poolamets on teinud ka ettepaneku muuta Eesti valimissüsteemi nii, et üksikkandidaatidel oleks kergem jõuda Riigikokku ning valijad saaksid lisaks poolthäälele ka vastuhääletamise võimaluse.
Oma veebilehel loob Poolamets andmebaasi endiste kommunistide ja KGB tegevuse kohta ning avalikustab materjale praeguste poliitikute kohta, kes kuulusid Nõukogude Liidu Kommunistlikku Parteisse. Ta on kutsunud valijaid üles mitte hääletama endiste kommunistide poolt.
2014. aasta Euroopa Parlamendi valimistel kandideeris ta Eesti Konservatiivse Rahvaerakonna nimekirjas ja sai 98 häält.
Novembris 2014 liitus ta Eesti Konservatiivse Rahvaerakonnaga ja kandideeris 2015. aasta Riigikogu valimistel Lääne-Virumaal, valimisringkonnas nr 6. Ta sai 2080 häält, kuid valituks ei osutunud.

Isiklikku

Anti Poolamets on Eesti Üliõpilaste Seltsi liige. Ta on kuulunud korporatsiooni Sakala. Ta kuulub ka Eesti Muinsuskaitse Seltsi ja Kaitseliidu Akadeemilisse Malevkonda.
Ta on abielus ja kahe lapse isa. Tema vend on meestearst Olev Poolamets.
Augustis 2013 ründas Anti Poolametsa Tallinnas Köleri tänaval mustanahaline, kes põgenes, kuid tabati hiljem Kadrioru Luigetiigi lähedal.